Bikarmeistararnir fengu 400.000 kr. styrk úr Verkefnasjóði HSK 20. ágúst , 2019 Hólmfríður , Alfreð Elías og Engilbert . Mynd : UMFS . HSK sendi knattspyrnudeild Umf. Selfoss innilegar hamingjuóskir með bikarmeistaratitilinn í knattspyrnu kvenna , en sem kunnugt er vann kvennalið félagsins KR í úrslitaleik síðastliðinn laugardag . Stjórn Verkefnasjóðs HSK ákvað af þessu tilefni að veita knattspyrnudeildinni á Selfossi 400.000 kr. styrk úr sjóðnum vegna þessa frábæra árangurs , en í 9. grein reglugerðar sjóðsins segir : „ Stjórn sjóðsins er heimilt að veita styrki úr sjóðnum vegna framúrskarandi árangurs einstaklinga og liða , án þess að umsókn hafi borist . “ Engilbert Olgeirsson framkvæmdastjóri HSK kom við í Tíbrá á mánudagsmorgun með bréf frá sjóðnum . Þau Alfreð Elías Jóhannsson þjálfari og Hólmfríður Magnúsdóttir leikmaður tóku við styrknum fyrir hönd bikarmeistaranna og deildarinnar .